**Rippikoulun turvallisuusohjeet yhteiskunnan koronatilanteen vuoksi**

Pyydämme nuorta ja huoltajaa lukemaan tämän turvallisuusohjeen huolellisesti. Tässä turvallisuusohjeessa kerrotaan käytännön järjestelyistä rippikoulutapaamisten ja leirin suhteen. Mikäli sinulle herää lisäkysymyksiä, olethan yhteydessä rippikouluryhmäsi ohjaajiin.

Meidän tehtävämme on Kirkkonummen seurakunnissa luoda nuorelle turvallinen ja hyvä kokemus rippikoulusta. Pyrimme toteuttamaan rippikoulua niin normaalisti kuin on turvallisuus huomioon ottaen mahdollista. Yhteiskunnan koronatilanteen vuoksi haluamme huolehtia mahdollisimman hyvin kaikkien nuorten, työntekijöiden ja sitä kautta myös perheiden turvallisuudesta rippikouluaikana. Noudatamme terveysviranomaisten antamia ohjeita ja seuraamme tilannetta. **Turvallisuusohjeita päivitetään, mikäli viranomaiset antavat uusia ohjeita. Tiedotamme yhteisesti perheitä muutoksista.**

Nuorelle lähetetään turvatietolomake sähköpostilla. Turvatietolomake täytetään yhdessä huoltajan kanssa ja **nuori sekä huoltaja allekirjoittavat lomakkeen. Se palautetaan oman ryhmän ohjaajalle viimeistään rippikouluryhmän ensimmäisessä kasvotusten tapahtuvassa tapaamisessa.**

**Huomioithan, että nuori ei voi tulla kasvotusten tapahtuviin rippikoulutapaamisiin, mikäli molempien allekirjoituksella varustettua turvatietolomaketta ei ole palautettu.**

Turvallisuudesta huolehtiminen edellyttää jokaisen rippikouluun osallistuvan sitoutumista seuraavien turvallisuusohjeiden noudattamiseen. Lue ohjeet huolellisesti läpi.

Turvallisuusohjeistusta käydään läpi nuorten kanssa yhdessä ensimmäisessä kasvotusten järjestetyssä tapaamisessa.

**Turvallisuusohjeet:**

**Vaellusrippikoulu – rippikouluryhmä, ryhmäläiset, leirin turvallisuusvastaava ja ohjaajat:**

Vaelluksen rippikouluryhmässä on 17 rippikoululaista, 3 isosta sekä 3 ohjaajaa. Vaellusviikonloppumme on 21.-23.8.2020 ja tukikohtamme Keräkankareen Hiihtomaja (Veikontie 86, 03850 Pusula). Sieltä käsin teemme kävelyretkiä lähimaastoon sekä Torronsuon että Liejärven kansallispuiston alueella.

Leirin turvallisuusvastaavana toimii kirkkoherra Hannu Suni, puh. 0503028346. Lisäksi ryhmän ohjaajina toimivat nuorisotyönohjaaja Hugo Lehkonen, puh. 050-5973799 sekä kanttori Ilona Nyman puh. 050-3463699.

Mikäli haluatte keskustella leirin turvallisuuteen liittyvistä kysymyksistä etukäteen tai teille tulee kysyttävää leirin aikana, olkaa yhteydessä ohjaajiin.

**Leiripaikka:**

Viikonloppu järjestetään Keräkankareen Hiihtomajan välittömässä läheisyydessä, kuivalla mäntykankaalla. Vaellusrippikoulun luonteeseen kuuluu, että vietämme viikonlopun ulkotiloissa. Mikäli voimakas matalapaine osuu juuri kyseiseen viikonloppuun, meillä on mahdollisuus käyttää myös Hiihtomajan sisätiloja. Yöpymiseen tarkoitetut vaellusteltat pitävät oikein pystytettynä yöpyjän kuivana rankkasateessakin.

Mikäli haluat tutustua tarkemmin leiripaikkaan tai Torronsuon ja Liesjärven kansallispuistoon, löydät lisätietoja netistä.

**Käsi- ja yskimishygienia**

Käsien peseminen on ensiarvoisen tärkeää koronavirustartunnan ehkäisemiseksi.

Pesemme kädet aina

* Wc-käynnin jälkeen
* Ennen ruokailua ja sen jälkeen
* Muulloinkin tarvittaessa

Käsisaippuaa ja -desiä on saatavilla leiripaikalla. Yskiessä ja aivastaessa peitämme suun hihalla tai nenäliinalla. Emme tule sairaana tai oireisena rippikouluun. Lisätietoja sairastumistapauksista turvallisuusohjeen viimeisellä sivulla.

**Turvavälit:**

Ohjeistamme nuoria pitämään 1-2 metrin turvavälit. Nuorten kanssa käydään läpi ohjeet turvaväleistä ensimmäisessä rippikoulutapaamisessa kasvotusten. Vapaa-aikana nuoria ohjeistetaan olemaan pienemmissä ryhmissä huomioiden turvavälit.

**Ruokailu:**

Ruokailu tapahtuu väljästi ulkona kolmen hengen ruokaryhmissä. Pääosa ruuista muodostuu ns. retkimuonista eli jokaisella on henkilökohtainen annospussi, johon lisätään keitetty vesi. Sunnuntaina syömme valmiiksi tehdyn lounaan Lounais-Hämeen Pirtillä.

**Opetuskokonaisuudet:**

Opiskelemme pienemmissä ryhmissä pääsääntöisesti ulkona säilyttäen turvavälit.

Nuoret tuovat omat opiskeluvälineet tai heille nimetään viikon ajaksi lyijykynä, kumi, värikynät, teroitin ja sakset.

**Leikit**:

Leikit ja iltaohjelma toteutetaan ulkona. Emme leiki fyysistä kontaktia sisältäviä leikkejä.

**Yöpyminen:**

Yöpyminen tapahtuu yhden hengen vaellusteltoissa, tarvittaessa muutama leiriläinen nukkuu väljästi puolijoukkueteltassa.

**Peseytyminen:**

Keräkankareella on suihkut ja wc:t, joita käytetään leirin aikana. Sunnuntaina on mahdollisuus myös uimiseen.

**Kuljetus:**

Leiripaikalle mennään ja sieltä palataan yhteiskuljetuksella busseilla. Lauantaina siirrymme Torronsuon kansallispuistoon samoin bussikyydillä.

**Oireilu ja sairastuminen:**

Riskiryhmiin kuuluvien rippikoulu: Riskiryhmiin kuuluvien nuorten kohdalla voivat vanhemmat olla yhteydessä paikalliseen terveydenhuoltoon, joka kartoittaa toiminnan olosuhteet ja ohjeistaa osallistumispäätöksen teossa.

Mikäli rippikoululainen, isonen tai työntekijä saa rippikoulun aikana akuuttiin hengitystieinfektioon viittaavia oireita tai ripulia/vatsakipua ilman muuta ilmeistä syytä, rippikouluryhmän ohjaajat ovat yhteydessä kunnan terveysviranomaisiin.

Päätöksen hoidosta ja testaamisesta tekee tartuntatautilääkäri. Hän tekee myös päätöksen mahdollisesta karanteenista, kuultuaan rippikouluryhmästä vastaavia työntekijöitä. Päätökset ovat aina tapauskohtaisia ja noudatamme terveysviranomaisten ohjeita.

Mikäli terveysviranomaiset niin määräävät, niin rippikoulun aikana oireileva henkilö sijoitetaan toiseen tilaan erilleen muista osallistujista.

Terveysviranomainen saattaa päättää, että sairastunut tulee kuljettaa leiripaikalta pois. Huoltajan tulee varautua siihen, että sairastumistapauksessa huoltaja hakee nuoren kotiin tai huolehtii nuoren kuljetuksesta kotiin omakustanteisesti.

Sairastumisista viestitään huoltajalle ja ryhmän jäsenille tapauskohtaisesti tartuntatautilääkärin ohjeiden mukaan.

Jos nuoren rippikoulu jostain syystä keskeytyy, niin sen voi suorittaa myöhemmin erikseen sovittavalla tavalla. Ohjaajat keskustelevat nuoren ja huoltajan kanssa sekä sopivat rippikoulun suorittamisesta ja konfirmaatiosta. Kenenkään rippikoulu ei jää käymättä sairastumisen vuoksi.